ปลดล็อกเครดิตบูโร
โดย...ชัตน์วรี
1 ต.ค. 2558

โดย...ชัตน์วรี
ข่าวเก่ามาเล่าใหม่ มีการแชร์ “ราชกิจจานุเบกษาออกประกาศให้ล้างประวัติลูกหนี้แบล็กลิสต์ 6 แสนราย” ทำให้เมื่อเร็วๆ ข่าวนี้ขึ้นฟีดมาหน้าจอเฟซบุ๊กของหลายๆ คน และมีการแชร์ส่งต่อข่าวนี้กัน ทั้งที่ข่าวนี้เป็นข่าวเก่าเมื่อปีที่แล้ว
สาเหตุที่ข่าวนี้กลับมาพูดถึงกันมากในช่วงนี้เพราะเป็นเนื้อหายอดนิยม หรือเนื้อหาเด่น มีคนแชร์หรือแสดงความคิดเห็นมาก อีกทั้งเดี๋ยวนี้เฟซบุ๊กจะแสดงข้อความความทรงจำวันนี้เมื่อวันวานวันนี้เมื่อปีที่แล้วคุณโพสต์หรือแชร์อะไร?” (วันนี้ในอดีต) นี่จึงเป็นที่มาให้ข่าวนี้กลับมาพูดถึงกันอีก 
ทั้งที่จริงราชกิจจานุเบกษาฉบับนี้ออกมาตั้งแต่วันที่ 19 ก.ย. 2557 หรือปีที่แล้ว
เล่าย้อนความหลัง เมื่อปี 2557 คณะกรรมการคุ้มครองข้อมูลเครดิตได้มีความเห็นชอบให้มีการปรับปรุงหลักเกณฑ์ระยะเวลาการส่งข้อมูลของสมาชิกบริษัท ข้อมูลเครดิตแห่งชาติ โดยอนุมัติให้สามารถลบประวัติการเป็นหนี้ที่ไม่ก่อให้เกิดรายได้ (เอ็นพีแอล) ของลูกหนี้สถาบันการเงินที่ค้างชำระ หลังจากที่มีการแสดงข้อมูลในประวัติการเงินของเครดิตบูโรหลังครบ 8 ปี ออกจากระบบข้อมูลเครดิตบูโรได้  
แทนหลักเกณฑ์เดิมที่กำหนดให้สมาชิกส่งข้อมูลลูกหนี้ดังกล่าวลงในประวัติการเงินในข้อมูลเครดิตบูโรจนกว่าเจ้าหนี้จะได้รับชำระหนี้เสร็จสิ้น โดยหลังจากประกาศดังกล่าวลงในราชกิจจานุเบกษา จะมีลูกหนี้ที่ได้รับการลบประวัติการเป็นหนี้เสียทันทีในประเทศ 6 แสนราย ส่วนใหญ่เป็นลูกหนี้รายย่อยที่ได้ผลกระทบช่วงวิกฤตต้มยำกุ้ง ในปี 2541 ที่ผ่านมา กลายเป็นหนี้เอ็นพีแอล และจนถึงขณะนี้ยังไม่สามารถชำระหนี้ได้ครบ ถึงแม้ว่าจะผ่านกระบวนการฟ้องร้องไปแล้ว และส่วนใหญ่เป็นหนี้ที่มีมูลค่าไม่มาก ซึ่งตามเกณฑ์เดิมประวัติว่าเป็นหนี้เสียจะโชว์อยู่ตลอดไปอยู่ในข้อมูลเครดิตบูโร ทำให้ไม่สามารถที่จะกู้ยืมเงินจากสถาบันการเงินได้ และทำให้ส่วนหนึ่งจำเป็นต้องไปก่อหนี้นอกระบบ ซึ่งการลบข้อมูลประวัติส่วนนี้ จะช่วยให้ลูกหนี้เหล่านี้กลับมากู้ในระบบได้ จึงถือเป็นหนทางในการดูแลหนี้นอกระบบในทางอ้อมด้วย
ทั้งนี้ การปรับหลักเกณฑ์ระยะเวลาการส่งและจัดเก็บข้อมูลดังกล่าวจะช่วยให้เกิดความเป็นธรรมและลดอุปสรรคในการเข้าถึงสินเชื่อของลูกหนี้ ในขณะเดียวกันสถาบันการเงินสมาชิกเครดิตบูโร มีข้อมูลและระยะเวลาเพียงพอสำหรับการพิจารณาพฤติกรรมการชำระหนี้ของลูกหนี้
ถึงแม้ว่าลูกหนี้ 6 แสนคนที่มีประวัติการค้างชำระจะถูกลบไปแล้ว ถ้ามีปัญหาค้างชำระหนี้อีก ก็ยังคงต้องติดในกับดักที่จะเข้าถึงสินเชื่อได้ยากขึ้นก็ตาม